b'\n_START_ARTICLE_\nCosimo Tura\n_START_PARAGRAPH_\nKozm\xc4\x97 Tura (arba Kozimas Tura, it. Cosm\xc3\xa8 Tura, Cosimo Tura, apie 1430 \xe2\x80\x93 1495) \xe2\x80\x93 ital\xc5\xb3 Ankstyvojo renesanso dailininkas i\xc5\xa1 Feraros.\n_START_SECTION_\nBiografija\n_START_PARAGRAPH_\nApie Kozm\xc4\x97s (Kozimas yra kitas \xc5\xa1io vardo variantas) Turos jaunyst\xc4\x99 ma\xc5\xbea \xc5\xbeini\xc5\xb3. Manoma, kad jis gim\xc4\x97 apie 1430 m. Feraros mieste Domenico di Tura \xc5\xa1eimoje, kuris buvo batsiuvys. Kaip pirmasis mokytojas Feraroje minimas vienas Pjero dela Fran\xc4\x8deskos pasek\xc4\x97j\xc5\xb3, Galasso. Grei\xc4\x8diausiai Kozm\xc4\x97 susipa\xc5\xbeino ir su paties meistro darbais tiesiogiai, nes Pjeras Feraroje dirbo apie 1450 m. Neabejojama, kad rimtus dail\xc4\x97s mokslus Kozm\xc4\x97 Tura i\xc5\xa1\xc4\x97jo pas Fran\xc4\x8desk\xc4\x85 Skvar\xc4\x8dion\xc4\x99 Padujoje ma\xc5\xbedaug po 1450 m. Padujoje Kozm\xc4\x97 patyr\xc4\x97 kito F. Skvar\xc4\x8dion\xc4\x97s mokinio Andrea Mantenjos \xc4\xaftak\xc4\x85, bei susipa\xc5\xbeino su Donatelo k\xc5\xabryba. Manoma, kad Kozm\xc4\x97 tuo metu gal\xc4\x97jo pabuvoti Venecijoje. Apie 1456 m. Kozm\xc4\x97 gr\xc4\xaf\xc5\xbeo \xc4\xaf Ferar\xc4\x85 ir prad\xc4\x97jo profesionalaus dailininko karjer\xc4\x85. 1457 m. buvo priimtas \xc4\xaf Feraros kunigaik\xc5\xa1\xc4\x8di\xc5\xb3 Es\xc4\x8di\xc5\xb3 gimin\xc4\x97s dvar\xc4\x85 oficialiu tapytoju._NEWLINE_Kozm\xc4\x97s k\xc5\xabryboje pasirei\xc5\xa1k\xc4\x97 tiek Mantenjos \xc5\xa1alto ir skulpt\xc5\xabri\xc5\xa1ko vaizdavimo, tiek Pjero dela Fran\xc4\x8deskos monumentalumo \xc4\xaftakos, ta\xc4\x8diau jis i\xc5\xa1vyst\xc4\x97 nuosav\xc4\x85 stili\xc5\xb3, tapusiu b\xc5\xabdingu v\xc4\x97lesniems Feraros dailininkams. Kozm\xc4\x97 Tura laikomas pirmuoju Feraros dail\xc4\x97s mokyklos meistru. Pirmasis jo darbas datuojamas 1458 m. - paveikslas \xe2\x80\x9e\xc5\xa0v. naktis\xe2\x80\x9c (nei\xc5\xa1lik\xc4\x99s). Feraroje Kozm\xc4\x97 buvo atsakingas ne tik u\xc5\xbe tapyb\xc4\x85, bet ir u\xc5\xbe kunigaik\xc5\xa1\xc4\x8di\xc5\xb3 dvaro dekoracijas, kostiumus, rengini\xc5\xb3 apipavidalinim\xc4\x85 ir pan. Taip pat, jis atliko darb\xc5\xb3 vietos ba\xc5\xbeny\xc4\x8diose, dekoravo Piko dela Mirandolos bibliotek\xc4\x85. Senatv\xc4\x97je Kozm\xc4\x97 buvo atleistas i\xc5\xa1 Es\xc4\x8di\xc5\xb3 dvaro apie 1485 m. ir mir\xc4\x97 skurde 1495 m. Palaidotas San Lorenzo (\xc5\xa0v. Lauryno) ba\xc5\xbeny\xc4\x8dioje Feraroje._NEWLINE_Svarbiausiais Kozm\xc4\x97s laikomi du darbai: Feraros katedros vargon\xc5\xb3 dur\xc5\xb3 tapyba, atlikta apie 1464 m., ir Roverella altorius San Giorgio (\xc5\xa0v. Jurgio) ba\xc5\xbeny\xc4\x8dioje, atliktas apie 1474 m. (fragmentai i\xc5\xa1sklaidyti po muziejus). 1469-71 m. Kozm\xc4\x97 Tura, kartu su kitu Feraros dailininku Fran\xc4\x8desku del Kosa, atliko freskas Palazzo Schifanoia r\xc5\xabmuose met\xc5\xb3 laik\xc5\xb3 ir Zodiako \xc5\xbeenkl\xc5\xb3 temomis. \xc5\xa0iuose darbuose sunku atskirti kiekvieno dailininko rank\xc4\x85. Grei\xc4\x8diausiai Kozm\xc4\x97s, kaip vyresnio ir oficialaus dvaro dailininko, ind\xc4\x97lis buvo nemenkas.'